32005D0056
L 024/35
JURNALUL OFÍCIAL AL UNIUNII EUROPENE
DECIZIA COMISIEI
din 14 ianuarie 2005
de instituire a Agenției Executive pentru Educație, Audiovizual și Cultură pentru gestionarea acțiunii comunitare în domeniul educației, audiovizualului și culturii, în aplicarea Regulamentului (CE) nr. 58/2003 al Consiliului
(Numai textele în limbile germană, franceză și engleză sunt autentice)
(2005/56/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (1) și, în special, articolul 3 alineatul (1) al acestuia,
întrucât:
(1)
Regulamentul (CE) nr. 58/2003 împuternicește Comisia să înființeze agenții executive în conformitate cu statutul general stabilit de acest regulament și să le încredințeze anumite sarcini de gestionare a unuia sau mai multor programe comunitare; prezenta decizie nu aduce atingere domeniului de aplicare a acestui regulament.
(2)
Împuternicirea acordată Comisiei de a crea agenții executive are scopul de a-i permite acesteia să se concentreze asupra activităților și funcțiilor sale prioritare care nu pot fi externalizate, fără a renunța la controlul sau la responsabilitatea finală asupra activităților gestionate de agențiile executive menționate anterior.
(3)
Gestionarea anumitor componente centralizate dintr-o serie de programe în domeniul educației, audiovizualului și culturii presupune punerea în aplicare a unor proiecte cu caracter tehnic care nu implică luarea unei decizii de natură politică și necesită un înalt nivel de expertiză tehnică și financiară pe parcursul ciclului proiectului.
(4)
Delegarea către o agenție executivă a sarcinilor legate de punerea în aplicare a acestor programe se poate realiza stabilind o separare clară între, pe de o parte, etapele de programare a proiectului și adoptarea deciziilor de finanțare care trebuie efectuate de către Comisie, și pe de altă parte, punerea în aplicare a proiectelor, care este încredințată agenției executive.
(5)
Înființarea agenției executive nu afectează nici delegarea din partea Consiliului către Comisie a gestionării anumitor faze ale acțiunilor din cadrul diferitelor programe, nici delegarea către agenții naționale a sarcinilor de gestionare privind anumite programe.
(6)
O analiză cost-beneficiu efectuată în acest scop a arătat că recurgerea la o agenție executivă pentru gestionarea anumitor componente centralizate ale programelor din domeniul educației, audiovizualului și culturii reprezintă cea mai avantajoasă dintre opțiunile disponibile, atât pe plan financiar cât și non-financiar.
(7)
Măsurile prevăzute de prezenta decizie sunt conforme cu avizul Comitetului pentru agențiile executive.
(8)
Regulamentul (CE) nr. 1653/2004 al Comisiei din 21 septembrie 2004 stabilește un regulament financiar standard al agențiilor executive în temeiul Regulamentului (CE) nr. 58/2003 de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (2),
DECIDE:
Articolul 1
Instituirea agenției
(1) Se instituie o agenție executivă (denumită în continuare „agenția”) pentru gestionarea acțiunii comunitare în domeniul educației, audiovizualului și culturii, ale cărei statut și reguli principale de funcționare sunt prevăzute în Regulamentul (CE) nr. 58/2003.
(2) Denumirea agenției este „Agenția Executivă pentru Educație, Audiovizual și Cultură”.
Articolul 2
Localizarea
Agenția are sediul la Bruxelles.
Articolul 3
Durata
(1) Agenția se instituie pentru o perioadă care începe la 1 ianuarie 2005 și se încheie la 31 decembrie 2008.
(2) O evaluare a funcționării agenției, inclusiv o analiză cost-beneficiu, prevăzută la articolul 3 alineatul (1) din Regulamentul (CE) nr. 58/2003, va fi efectuată de Comisie în 2006, în vederea unei eventuale revizuiri sau extinderi a sarcinilor agenției, în contextul noii generații de programe în domeniul educației, audiovizualului și culturii.
Articolul 4
Obiectivele și sarcinile
(1) Agenția răspunde de gestionarea anumitor componente ale următoarelor programe comunitare:
(a)
a doua fază a programului de acțiune comunitară în domeniul educației „Socrates”, aprobată de Decizia nr. 253/2000/CE a Parlamentului European și a Consiliului (3);
(b)
a doua fază a programului de acțiune comunitară în domeniul formării profesionale, „Leonardo da Vinci”, aprobată de Decizia 1999/382/CE a Consiliului (4);
(c)
programul de acțiune comunitară „Tineret”, aprobat de Decizia nr. 1031/2000/CE a Parlamentului European și a Consiliului (5);
(d)
programul „Cultura 2000”, aprobat de Decizia nr. 508/2000/CE a Parlamentului European și a Consiliului (6);
(e)
programul de încurajare a dezvoltării, distribuirii și promovării lucrărilor audiovizuale europene (MEDIA Plus - Dezvoltare, Distribuire și Promovare) (2001-2005), aprobat de Decizia 2000/821/CE a Consiliului (7);
(f)
programul de formare profesională pentru profesioniștii din industria europeană a programelor audiovizuale (formare profesională MEDIA) (2001-2005), aprobat de Decizia nr. 163/2001/CE a Parlamentului European și a Consiliului (8);
(g)
programul pentru îmbunătățire a calității învățământului superior și promovare a înțelegerii interculturale prin cooperarea cu țări terțe (Erasmus Mundus), aprobat de Decizia nr. 2317/2003/CE a Parlamentului European și a Consiliului (9);
(h)
programul multianual (2004-2006) pentru integrarea eficientă a tehnologiilor informației și comunicației (TIC) în sistemele de educație și formare profesională din Europa (învățământ online), aprobat de Decizia nr. 2318/2003/CE a Parlamentului European și a Consiliului (10);
(i)
programul de acțiune comunitară pentru promovarea cetățeniei europene active (participare civică), aprobat de Decizia 2004/100/CE a Consiliului (11);
(j)
programul de acțiune comunitară pentru promovarea organismelor active la nivel european în domeniul tineretului, aprobat de Decizia nr. 790/2004/CE a Parlamentului European și a Consiliului (12);
(k)
programul de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale, aprobat de Decizia nr. 791/2004/CE a Parlamentului European și a Consiliului (13);
(l)
programul de acțiune comunitară pentru promovarea organismelor active la nivel european în domeniul culturii, aprobat de Decizia nr. 792/2004/CE a Parlamentului European și a Consiliului (14);
(m)
proiectele din domeniul învățământului superior care pot fi finanțate în temeiul dispozițiilor privind ajutorul pentru cooperarea economică cu țările în curs de dezvoltare din Asia, aprobate în cadrul Regulamentului (CEE) nr. 443/92 al Consiliului (15).
(2) În ceea ce privește gestionarea componentelor programelor comunitare menționate la alineatul (1), agenția răspunde de următoarele sarcini:
(a)
gestionarea, pe toată durata lor, a proiectelor încredințate acesteia, în contextul punerii în aplicare a programelor comunitare, pe baza programului de lucru anual cu valoare de decizie de finanțare în materie de subvenții și contracte în domeniul educației, audiovizualului și culturii adoptat de Comisie sau pe baza deciziilor de finanțare specifice adoptate de Comisie, precum și a controalelor necesare în acest sens, prin adoptarea deciziilor relevante pe baza competențelor delegate de Comisie;
(b)
adoptarea instrumentelor de execuție bugetară a veniturilor și cheltuielilor și desfășurarea, pe baza competențelor care le sunt delegate de Comisie, a tuturor sau a anumitor activități necesare gestionării programelor comunitare, în special a celor legate de acordarea subvențiilor și a contractelor;
(c)
colectarea, analizarea și transmiterea către Comisie a tuturor informațiilor necesare pentru direcționarea punerii în aplicare a programelor comunitare.
(3) După ce a primit avizul Comitetului pentru agențiile executive înființat în temeiul articolului 24 din Regulamentul (CE) nr. 58/2003, agenția poate fi delegată de Comisie să îndeplinească sarcini de aceeași natură pentru alte programe comunitare în domeniul educației, audiovizualului și culturii, în sensul articolului 2 din Regulamentul (CE) nr. 58/2003, decât cele prevăzute la alineatul (1).
(4) Decizia Comisiei privind delegarea autorității către agenție definește în detaliu toate sarcinile încredințate acesteia și se modifică în cazul în care agenției i se încredințează sarcini suplimentare. Decizia se transmite spre informare Comitetului pentru agențiile executive.
Articolul 5
Structura organizatorică
(1) Agenția este condusă de un comitet executiv și de un director numiți de Comisie.
(2) Membrii comitetului executiv sunt numiți pentru doi ani.
(3) Directorul agenției este numit pe patru ani.
Articolul 6
Subvențiile
Agenția primește o subvenție prevăzută în bugetul general al Uniunii Europene și provenită din fondurile alocate programelor prevăzute la articolul 4 alineatul (1) și, dacă este cazul, din fondurile alocate altor programe comunitare a căror punere în aplicare este încredințată agenției în temeiul articolului 4 alineatul (3).
Articolul 7
Controlul și cerințele de raportare
Agenția este supusă controlului Comisiei și trebuie să raporteze cu regularitate cu privire la stadiul punerii în aplicare a programelor de care răspunde, în conformitate cu modalitățile și la intervalele prevăzute de actul de delegare.
Articolul 8
Execuția bugetului de funcționare
Agenția execută bugetul de funcționare în conformitate cu dispozițiile din Regulamentul (CE) nr. 1653/2004.
Adoptată la Bruxelles, 14 ianuarie 2005.